Document ID: 32013R0812

REGOLAMENT TA’ DELEGA TAL-KUMMISSJONI (UE) Nru 812/2013
tat-18 ta’ Frar 2013
li jissupplimenta d-Direttiva 2010/30/UE tal-Parlament Ewropew u tal-Kunsill f’dak li għandu x’jaqsam mat-tikkettar enerġetiku ta’ ħiters tal-ilma, tankijiet tal-misħun u pakketti magħmulin minn ħiter tal-ilma u minn apparat solari
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2010/30/UE tal-Parlament Ewropew u tal-Kunsill tad-19 ta’ Mejju 2010 dwar l-indikazzjoni permezz ta’ ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbutin mal-enerġija (1), u b’mod partikulari l-Artikolu 10 tagħha,
Billi:
(1)
Id-Direttiva 2010/30/UE teżiġi li l-Kummissjoni tadotta atti ddelegati dwar it-tikkettar tal-prodotti marbutin mal-enerġija li għandhom potenzjal sostanzjali għall-iffrankar fl-enerġija iżda li juru differenzi kbar fil-livelli tal-prestazzjoni b’funzjonalità ekwivalenti.
(2)
L-enerġija kkunsmata mill-ħiters tal-ilma u mit-tankijiet tal-misħun tammonta għal parti sinifikanti mid-domanda totali għall-enerġija fl-Unjoni, u l-ħiters tal-ilma u t-tankijiet tal-misħun b’funzjonalità ekwivalenti juru differenzi kbar f’termini tal-effiċjenza enerġetika tat-tisħin tal-ilma u tat-telf kostanti. Hemm lok għal tnaqqis sinifikanti fil-konsum tal-enerġija tagħhom, li jinkludi l-ikkombinar tal-ħiters tal-ilma ma’ apparat solari xieraq. Għalhekk, il-ħiters tal-ilma, it-tankijiet tal-misħun u l-pakketti magħmulin mill-ħiters tal-ilma u minn apparat solari għandhom ikunu koperti minn rekwiżiti għat-tikkettar enerġetiku.
(3)
Il-ħiters tal-ilma li huma ddisinjati biex jużaw il-fjuwils gassużi jew il-fjuwils likwidi li huma prodotti l-iktar mill-bijomassa (iktar minn 50 % minnhom) għandhom karatteristiċi tekniċi speċifiċi li jeħtieġu iktar analiżi teknika, ekonomika u ambjentali. Ir-rekwiżiti għat-tikkettar enerġetiku għal dawk il-ħiters tal-ilma għandhom jiġu stabbiliti fi stadju iktar tard, jekk dan ikun xieraq, skont x’jirriżulta mill-analiżi.
(4)
Għandhom jiġu stabbiliti dispożizzjonijiet armonizzati dwar it-tikkettar u t-tagħrif standard dwar il-prodotti b’rabta mal-effiċjenza enerġetika tal-ħiters tal-ilma u tat-tankijiet tal-misħun sabiex il-manifatturi jkollhom inċentiv itejbu l-effiċjenza enerġetika ta’ dawn il-prodotti, sabiex l-utenti aħħarin jitħeġġu jixtru prodotti li jkunu effiċjenti fl-enerġija u sabiex jingħata kontribut għall-funzjonament tas-suq intern.
(5)
F’dak li għandu x’jaqsam mal-iffrankar sinifikanti tal-enerġija u tal-ispejjeż għal kull tip ta’ ħiter tal-ilma u għat-tankijiet tal-misħun, dan ir-Regolament għandu jintroduċi skala unika ġdida għat-tikkettar, li tmur minn A sa G, għall-ħiters tal-ilma konvenzjonali, għall-ħiters tal-ilma solari, għall-ħiters tal-ilma b’pompa tas-sħana u għat-tankijiet tal-misħun. Sentejn wara għandha tiddaħħal klassi dinamika, msejħa l-klassi A+, sabiex titħaffef il-penetrazzjoni fis-suq tal-ħiters tal-ilma u tat-tankijiet tal-ilma li jkunu l-aktar effiċjenti.
(6)
Dan ir-Regolament għandu jiżgura li l-konsumaturi jiksbu tagħrif komparattiv aktar eżatt dwar il-prestazzjoni tal-ħiters tal-ilma solari u dwar il-ħiters tal-ilma b’pompa tas-sħana fi tliet żoni klimatiċi Ewropej.
(7)
Il-livell ta’ qawwa tal-ħoss ta’ ħiter tal-ilma jista’ jkun fattur importanti li jqisu l-utenti aħħarin. It-tagħrif dwar il-livelli tal-qawwa tal-ħoss għandu jiġi inkluż fuq it-tikketti tal-ħiters tal-ilma.
(8)
L-effett ikkombinat ta’ dan ir-Regolament u tar-Regolament tal-Kummissjoni (UE) Nru 814/2013 tat-2 ta’ Awwissu 2013 li jimplimenta d-Direttiva 2009/125/KE tal-Parlament Ewropew u tal-Kunsill f’dak li għandu x’jaqsam mar-rekwiżiti tal-ekodisinn għall-ħiters tal-ilma u għat-tankijiet tal-misħun (2) huwa mistenni jwassal għal iffrankar stmat tal-enerġija ta’ madwar 450 PJ (11-il Mtoe) fis-sena sal-2020, li jikkorrispondi għal emissjonijiet ta’ madwar 26 miljun tunnellata ta’ CO2, meta mqabbel ma’ dak li jiġri kieku ma tittieħed l-ebda miżura.
(9)
It-tagħrif mogħti fuq it-tikketti għandu jinkiseb permezz ta’ proċeduri tal-kejl u tal-kalkolu li jkunu affidabbli, preċiżi u riproduċibbli, u li jqisu l-metodi tal-kejl u tal-kalkolu l-aktar avvanzati rrikonoxxuti, inklużi, fejn ikunu disponibbli, standards armonizzati adottati mill-korpi Ewropej tal-istandardizzazzjoni fuq talba tal-Kummissjoni, skont il-proċeduri stabbiliti fid-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi u tar-regoli dwar is-servizzi tas-soċjetà tal-informazzjoni (3), sabiex jiġu stabbiliti r-rekwiżiti tal-ekodisinn.
(10)
Dan ir-Regolament għandu jispeċifika disinn u kontenut uniformi għat-tikketti tal-prodotti għall-ħiters tal-ilma u għat-tankijiet tal-misħun.
(11)
Barra minn hekk, dan ir-Regolament għandu jispeċifika r-rekwiżiti għall-iskeda tat-tagħrif tal-prodott u d-dokumentazzjoni teknika għall-ħiters tal-ilma u għat-tankijiet tal-misħun.
(12)
Barra minn hekk, dan ir-Regolament għandu jispeċifika r-rekwiżiti għat-tagħrif li għandu jingħata f’kull forma ta’ bejgħ mill-bogħod ta’ ħiters tal-ilma u ta’ tankijiet tal-misħun u fi kwalunkwe riklam u materjal tekniku ta’ promozzjoni dwarhom.
(13)
Minbarra t-tikketti tal-prodott u l-iskedi tat-tagħrif tal-prodott għall-ħiters tal-ilma u għat-tankijiet tal-misħun stabbiliti f’dan ir-Regolament, tikketta tal-pakkett u skeda tat-tagħrif tal-pakkett, ibbażati fuq l-iskedi tat-tagħrif tal-prodotti mogħtija mill-fornituri, għandhom jiżguraw li l-utent aħħari jkollu aċċess faċli għat-tagħrif dwar il-prestazzjoni enerġetika tal-ħiters tal-ilma kkombinati ma’ apparat solari. It-tali pakketti jistgħu jilħqu l-klassi tal-ikbar effiċjenza enerġetika, jiġifieri l-klassi A+++.
(14)
Huwa xieraq li jsir provvediment għal reviżjoni tad-dispożizzjonijiet ta’ dan ir-Regolament li tqis il-progress teknoloġiku,
ADOTTAT DAN IR-REGOLAMENT:
Artikolu 1
Suġġett u kamp ta’ applikazzjoni
1. Dan ir-Regolament jistabbilixxi r-rekwiżiti għat-tikkettar enerġetiku u l-forniment ta’ tagħrif addizzjonali dwar il-prodotti għall-ħiters tal-ilma li jkollhom potenza termika nominali ta’ 70 kW jew inqas, għat-tankijiet tal-misħun li jkollhom volum tal-ħżin ta’ 500 litru jew inqas u għall-pakketti li jkun fihom ħiters tal-ilma ta’ 70 kW jew inqas u apparat solari.
2. Dan ir-Regolament m’għandux japplika:
(a)
għall-ħiters tal-ilma ddisinjati b’mod speċifiku biex jużaw il-fjuwils gassużi jew il-fjuwils likwidi li huma prodotti l-iktar mill-bijomassa;
(b)
għall-ħiters tal-ilma li jużaw il-fjuwils solidi;
(c)
għall-ħiters tal-ilma li jaqgħu fl-ambitu tad-Direttiva 2010/75/UE tal-Parlament Ewropew u tal-Kunsill (4);
(d)
għall-ħiters ikkombinati, kif iddefiniti fl-Artikolu 2 tar-Regolament iddelegat tal-Kummissjoni (UE) Nru 811/2013 (5);
(e)
għall-ħiters tal-ilma li ma jissodisfawx mill-inqas il-profil tat-tagħbija li għandu l-enerġija minima ta’ referenza, kif speċifikat fit-Tabella 3 mogħtija fl-Anness VII;
(f)
għall-ħiters tal-ilma ddisinjati biex isiru x-xarbiet sħan u/jew l-ikel biss.
Artikolu 2
Definizzjonijiet
Minbarra d-definizzjonijiet mogħtija fl-Artikolu 2 tad-Direttiva 2010/30/UE, għall-għanijiet ta’ dan ir-Regolament għandhom japplikaw ukoll id-definizzjonijiet li ġejjin:
(1)
“ħiter tal-ilma” tfisser apparat:
(a)
li jkun imqabbad ma’ provvista esterna ta’ ilma sanitarju jew għax-xorb;
(b)
li jipproduċi u jittrasferixxi s-sħana sabiex iwassal ilma għax-xorb jew sanitarju sħun b’temperaturi, kwantitajiet u rati tal-fluss speċifiċi waqt intervalli speċifiċi; u
(c)
li jkun mgħammar b’ġeneratur wieħed jew aktar tas-sħana;
(2)
“ġeneratur tas-sħana” tfisser il-parti ta’ ħiter tal-ilma li tipproduċi s-sħana billi tuża proċess wieħed jew aktar minn dawn:
(a)
il-kombustjoni tal-fjuwils fossili u/jew tal-fjuwils tal-bijomassa;
(b)
l-użu tal-effett “Joule” fl-elementi tat-tisħin permezz ta’ reżistenza elettrika;
(c)
il-qbid tas-sħana ambjentali minn sors tal-arja, sors tal-ilma jew sors tal-art, u/jew tas-sħana sekondarja;
(3)
“potenza termika nominali” tfisser il-potenza termika ddikjarata tal-ħiter tal-ilma meta dan ikun qed isaħħan l-ilma bil-kundizzjonijiet nominali standard, mogħtija f’kW;
(4)
“volum tal-ħżin” (V) tfisser il-volum nominali ta’ tank tal-misħun, mogħti f’litri;
(5)
“kundizzjonijiet nominali standard” tfisser il-kundizzjonijiet operattivi tal-ħiters tal-ilma sabiex jiġu stabbiliti l-potenza termika nominali, l-effiċjenza enerġetika tat-tisħin tal-ilma u l-livell ta’ qawwa tal-ħoss u l-kundizzjonijiet operattivi tat-tankijiet tal-misħun sabiex jiġi stabbilit it-telf kostanti;
(6)
“bijomassa” tfisser il-frazzjoni bijodegradabbli tal-prodotti, l-iskart u r-residwi ta’ oriġini bijoloġika mill-agrikultura (inklużi s-sustanzi veġetali u tal-annimali), mill-forestrija u minn industriji oħrajn relatati, inkluż mis-sajd u l-akkwakultura, kif ukoll il-frazzjoni bijodegradabbli tal-iskart industrijali u dak muniċipali;
(7)
“fjuwil tal-bijomassa” tfisser fjuwil gassuż jew fjuwil likwidu prodott mill-bijomassa;
(8)
“fjuwil fossili” tfisser fjuwil gassuż jew fjuwil likwidu ta’ oriġini fossili;
(9)
“tank tal-misħun” tfisser kontenitur li fih jinħażen il-misħun għall-finijiet tat-tisħin tal-ilma u/jew tat-tisħin tal-post, inkluż kwalunkwe addittiv, li ma jkun mgħammar bl-ebda ġeneratur tas-sħana, ħlief forsi għal xi ħiter sommerġibbli ta’ riżerva wieħed jew aktar;
(10)
“ħiter sommerġibbli ta’ riżerva” tfisser ħiter bir-reżistenza elettrika li jkollu l-effett “Joule” li jifforma parti minn tank tal-misħun u li jipproduċi s-sħana biss meta s-sors tas-sħana estern ma jkunx qed jaħdem (inkluż matul il-perjodi ta’ manutenzjoni) jew meta dan ikun bil-ħsara, jew li jifforma parti minn tank tal-misħun solari u jkun jipprovdi s-sħana meta s-sors tas-sħana solari ma jkunx biżżejjed biex jissodisfa l-livelli ta’ kumdità meħtieġa;
(11)
“apparat solari” tfisser sistema esklużivament solari, kollettur solari, tank tal-misħun solari jew pompa fis-sistema ċirkolari tal-kollettur, li jitqegħdu fis-suq b’mod separat;
(12)
“sistema esklużivament solari” tfisser apparat li huwa mgħammar b’kollettur solari wieħed jew aktar u b’tankijiet tal-misħun solari u forsi wkoll b’pompi fis-sistema ċirkolari tal-kollettur u elementi oħrajn, li jitqiegħed fis-suq bħala unità waħda u ma jkun mgħammar bl-ebda ġeneratur tas-sħana, ħlief forsi għal xi ħiter sommerġibbli ta’ riżerva wieħed jew aktar;
(13)
“pakkett magħmul minn ħiter tal-ilma u minn apparat solari” tfisser pakkett offrut lill-utent aħħari li jkun fih ħiter wieħed jew aktar tal-ilma u apparat solari wieħed jew aktar;
(14)
“l-effiċjenza enerġetika tat-tisħin tal-ilma” (ηwh ) tfisser il-proporzjon tal-enerġija utli li l-ħiter tal-ilma jew il-pakkett magħmul mill-ħiter tal-ilma u mill-apparat solari jipprovdi meta mqabbla mal-enerġija meħtieġa għall-produzzjoni ta’ dik l-enerġija, mogħti bħala perċentwali;
(15)
“il-livell ta’ qawwa tal-ħoss” (LWA ) tfisser il-livell ta’ qawwa tal-ħoss ippeżat għall-frekwenza A, fuq ġewwa u/jew fuq barra, mogħti f’dB;
(16)
“telf kostanti” (S) tfisser il-potenza termika mitlufa minn tank tal-misħun f’ċerti temperaturi partikulari tal-ilma u tal-ambjent, mogħtija f’W;
(17)
“ħiter tal-ilma b’pompa tas-sħana” tfisser ħiter tal-ilma li juża s-sħana ambjentali li tkun ġejja minn sors tal-arja, sors tal-ilma jew sors tal-art u/jew is-sħana sekondarja biex jipproduċi s-sħana.
Fl-Anness I qed jingħataw iktar definizzjonijiet għall-għanijiet tal-Annessi II sa IX.
Artikolu 3
Responsabbiltajiet tal-fornituri u skeda taż-żmien
1. Mis-26 ta’ Settembru 2015, il-fornituri li jkunu qed iqegħdu fis-suq u/jew idaħħlu fis-servizz il-ħiters tal-ilma, inklużi dawk integrati f’pakketti magħmulin minn ħiter tal-ilma u minn apparat solari, għandhom jiżguraw:
(a)
li għal kull ħiter tal-ilma li jkun konformi mal-klassijiet tal-effiċjenza enerġetika għat-tisħin tal-ilma stabbiliti fil-punt 1 tal-Anness II tiġi pprovduta tikketta stampata li tkun konformi mal-format u l-kontenut tat-tagħrif stabbiliti fil-punt 1.1 tal-Anness III, fejn: għall-ħiters tal-ilma b’pompa tas-sħana, it-tikketta stampata tiġi pprovduta mill-inqas fuq il-pakkett tal-ġeneratur tas-sħana; u għall-ħiters tal-ilma maħsubin għall-użu f’pakketti magħmulin minn ħiter tal-ilma u minn apparat solari, għal kull ħiter tal-ilma tiġi pprovduta tikketta oħra li tkun konformi mal-format u l-kontenut tat-tagħrif stabbiliti fil-punt 3 tal-Anness III;
(b)
li tiġi pprovduta skeda tat-tagħrif tal-prodott, kif stabbilit fil-punt 1 tal-Anness IV, għal kull ħiter tal-ilma, fejn: għall-ħiters tal-ilma b’pompa tas-sħana, l-iskeda tat-tagħrif tal-prodott tiġi pprovduta tal-inqas għall-ġeneratur tas-sħana; u għall-ħiters tal-ilma maħsubin għall-użu f’pakketti magħmulin minn ħiter tal-ilma u minn apparat solari, tiġi pprovduta skeda oħra tat-tagħrif tal-prodott kif stabbilit fil-punt 4 tal-Anness IV;
(c)
li d-dokumentazzjoni teknika, kif stabbilit fil-punt 1 tal-Anness V, tiġi pprovduta lill-awtoritajiet tal-Istati Membri u lill-Kummissjoni fuq talba tagħhom;
(d)
li kwalunkwe riklam li jkollu x’jaqsam ma’ mudell speċifiku ta’ ħiter tal-ilma u li jkun fih tagħrif dwar il-prezz jew tagħrif li għandu x’jaqsam mal-enerġija jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell;
(e)
li kwalunkwe materjal tekniku ta’ promozzjoni li jikkonċerna mudell speċifiku ta’ ħiter tal-ilma u li jkun fih deskrizzjoni tal-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell.
Mis-26 ta’ Settembru 2017, għal kull ħiter tal-ilma li jkun konformi mal-klassijiet tal-effiċjenza enerġetika għat-tisħin tal-ilma stabbiliti fil-punt 1 tal-Anness II għandha tiġi pprovduta tikketta stampata li tkun konformi mal-format u l-kontenut tat-tagħrif stabbiliti fil-punt 1.2 tal-Anness III, fejn għall-ħiters tal-ilma b’pompa tas-sħana, it-tikketta stampata għandha tiġi pprovduta mill-inqas fuq il-pakkett tal-ġeneratur tas-sħana.
2. Mis-26 ta’ Settembru 2015, il-fornituri li jkunu qed iqegħdu fis-suq u/jew idaħħlu fis-servizz it-tankijiet tal-misħun għandhom jiżguraw:
(a)
li għal kull tank tal-misħun li jkun konformi mal-klassijiet tal-effiċjenza enerġetika stabbiliti fil-punt 2 tal-Anness II tiġi pprovduta tikketta stampata li tkun konformi mal-format u l-kontenut tat-tagħrif stabbiliti fil-punt 2.1 tal-Anness III;
(b)
li tiġi pprovduta skeda tat-tagħrif tal-prodott, kif stabbilit fil-punt 2 tal-Anness IV;
(c)
li d-dokumentazzjoni teknika, kif stabbilit fil-punt 2 tal-Anness V, tiġi pprovduta lill-awtoritajiet tal-Istati Membri u lill-Kummissjoni fuq talba tagħhom;
(d)
li kwalunkwe riklam li jkollu x’jaqsam ma’ mudell speċifiku ta’ tank tal-misħun u li jkun fih tagħrif dwar il-prezz jew tagħrif li għandu x’jaqsam mal-enerġija jkun jinkludi referenza għall-klassi tal-effiċjenza enerġetika għal dak il-mudell;
(e)
li kwalunkwe materjal tekniku ta’ promozzjoni li jikkonċerna mudell speċifiku ta’ tank tal-misħun u li jkun fih deskrizzjoni tal-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika għal dak il-mudell.
Mis-26 ta’ Settembru 2017, għal kull tank tal-misħun li jkun konformi mal-klassijiet tal-effiċjenza enerġetika stabbiliti fil-punt 2 tal-Anness II għandha tiġi pprovduta tikketta stampata li tkun konformi mal-format u l-kontenut tat-tagħrif stabbiliti fil-punt 2.2 tal-Anness III.
3. Mis-26 ta’ Settembru 2015, il-fornituri li jkunu qed iqegħdu fis-suq u/jew idaħħlu fis-servizz apparat solari għandhom jiżguraw:
(a)
li tiġi pprovduta skeda tat-tagħrif tal-prodott, kif stabbilit fil-punt 3 tal-Anness IV;
(b)
li d-dokumentazzjoni teknika, kif stabbilit fil-punt 3 tal-Anness V, tiġi pprovduta lill-awtoritajiet tal-Istati Membri u lill-Kummissjoni fuq talba tagħhom.
4. Mis-26 ta’ Settembru 2015, il-fornituri li jkunu qed iqegħdu fis-suq u/jew idaħħlu fis-servizz pakketti magħmulin minn ħiter tal-ilma u minn apparat solari għandhom jiżguraw:
(a)
li għal kull pakkett magħmul minn ħiter tal-ilma u minn apparat solari li jkun konformi mal-klassijiet tal-effiċjenza enerġetika għat-tisħin tal-ilma stabbiliti fil-punt 1 tal-Anness II tiġi pprovduta tikketta stampata li tkun konformi mal-format u l-kontenut tat-tagħrif stabbiliti fil-punt 3 tal-Anness III;
(b)
li tiġi pprovduta skeda tat-tagħrif tal-prodott, kif stabbilit fil-punt 4 tal-Anness IV, għal kull pakkett magħmul minn ħiter tal-ilma u minn apparat solari;
(c)
li d-dokumentazzjoni teknika, kif stabbilit fil-punt 4 tal-Anness V, tiġi pprovduta lill-awtoritajiet tal-Istati Membri u lill-Kummissjoni fuq talba tagħhom;
(d)
li kwalunkwe riklam li jkollu x’jaqsam ma’ mudell speċifiku ta’ pakkett magħmul minn ħiter tal-ilma u minn apparat solari u li jkun fih tagħrif dwar il-prezz jew tagħrif li għandu x’jaqsam mal-enerġija jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell;
(e)
li kwalunkwe materjal tekniku ta’ promozzjoni li jikkonċerna mudell speċifiku ta’ pakkett magħmul minn ħiter tal-ilma u minn apparat solari u li jkun fih deskrizzjoni tal-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell.
Artikolu 4
Responsabbiltajiet tal-bejjiegħa
1. Il-bejjiegħa tal-ħiters tal-ilma għandhom jiżguraw:
(a)
li, fil-punt tal-bejgħ, kull ħiter tal-ilma jkollu fuqu t-tikketta pprovduta mill-fornituri skont l-Artikolu 3(1), kif stipulat fil-punt 1 tal-Anness III, fuq in-naħa ta’ barra fuq quddiem tal-apparat, b’tali mod li din tkun tidher b’mod ċar;
(b)
li l-ħiters tal-ilma offruti għall-bejgħ, għall-kiri jew għax-xiri bin-nifs ikunu kkummerċjalizzati bit-tagħrif ipprovdut mill-fornituri skont il-punt 1 tal-Anness VI f’każijiet fejn l-utent aħħari ma jistax jiġi mistenni jara l-ħiter tal-ilma għall-wiri;
(c)
li kwalunkwe riklam li jkollu x’jaqsam ma’ mudell speċifiku ta’ ħiter tal-ilma u li jkun fih tagħrif dwar il-prezz jew tagħrif li għandu x’jaqsam mal-enerġija jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell;
(d)
li kwalunkwe materjal tekniku ta’ promozzjoni li jikkonċerna mudell speċifiku ta’ ħiter tal-ilma u li jkun fih deskrizzjoni tal-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell.
2. Il-bejjiegħa tat-tankijiet tal-misħun għandhom jiżguraw:
(a)
li, fil-punt tal-bejgħ, kull tank tal-misħun ikollu fuqu t-tikketta pprovduta mill-fornituri skont l-Artikolu 3(2), kif stipulat fil-punt 2 tal-Anness III, fuq in-naħa ta’ barra fuq quddiem tal-apparat, b’tali mod li din tkun tidher b’mod ċar;
(b)
li t-tankijiet tal-misħun offruti għall-bejgħ, għall-kiri jew għax-xiri bin-nifs ikunu kkummerċjalizzati bit-tagħrif ipprovdut mill-fornituri skont il-punt 2 tal-Anness VI f’każijiet fejn l-utent aħħari ma jistax jiġi mistenni jara t-tank tal-misħun għall-wiri;
(c)
li kwalunkwe riklam li jkollu x’jaqsam ma’ mudell speċifiku ta’ tank tal-misħun u li jkun fih tagħrif dwar il-prezz jew tagħrif li għandu x’jaqsam mal-enerġija jkun jinkludi referenza għall-klassi tal-effiċjenza enerġetika għal dak il-mudell;
(d)
li kwalunkwe materjal tekniku ta’ promozzjoni li jikkonċerna mudell speċifiku ta’ tank tal-misħun u li jkun fih deskrizzjoni tal-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika għal dak il-mudell.
3. Il-bejjiegħa ta’ pakketti magħmulin minn ħiter tal-ilma u minn apparat solari għandhom jiżguraw, abbażi tat-tikketta u tal-iskedi tat-tagħrif ipprovduti mill-fornituri skont l-Artikolu 3(1), (3) u (4):
(a)
li kull offerta ta’ pakkett speċifiku tkun tinkludi l-effiċjenza enerġetika tat-tisħin tal-ilma u l-klassi tal-effiċjenza enerġetika għat-tisħin tal-ilma għal dak il-pakkett fil-kundizzjonijiet klimatiċi medji jew iksaħ jew isħan, skont kif ikun applikabbli, billi juru, flimkien mal-pakkett, it-tikketta mogħtija fil-punt 3 tal-Anness III u billi jipprovdu l-iskeda tat-tagħrif mogħtija fil-punt 4 tal-Anness IV, mimlija kif xieraq skont il-karatteristiċi ta’ dak il-pakkett;
(b)
li l-pakketti magħmulin minn ħiter tal-ilma u minn apparat solari offruti għall-bejgħ, għall-kiri jew għax-xiri bin-nifs ikunu kkummerċjalizzati bit-tagħrif ipprovdut skont il-punt 3 tal-Anness VI f’każijiet fejn l-utent aħħari ma jistax jiġi mistenni jara l-pakkett magħmul minn ħiter tal-ilma u minn apparat solari għall-wiri;
(c)
li kwalunkwe riklam li jkollu x’jaqsam ma’ mudell speċifiku ta’ pakkett magħmul minn ħiter tal-ilma u minn apparat solari u li jkun fih tagħrif dwar il-prezz jew tagħrif li għandu x’jaqsam mal-enerġija jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell;
(d)
li kwalunkwe materjal tekniku ta’ promozzjoni li jikkonċerna mudell speċifiku ta’ pakkett magħmul minn ħiter tal-ilma u minn apparat solari u li jkun fih deskrizzjoni tal-parametri tekniċi speċifiċi tiegħu jkun jinkludi referenza għall-klassi tal-effiċjenza enerġetika għat-tisħin tal-ilma fil-kundizzjonijiet klimatiċi medji għal dak il-mudell.
Artikolu 5
Metodi tal-kejl u ta’ kkalkular
It-tagħrif li għandu jingħata skont l-Artikoli 3 u 4 għandu jinkiseb permezz ta’ metodi tal-kejl u tal-kalkolu li jkunu affidabbli, preċiżi u riproduċibbli, li jqisu l-metodi tal-kejl u tal-kalkolu l-aktar avvanzati rrikonoxxuti, kif stipulat fl-Anness VII u fl-Anness VIII.
Artikolu 6
Proċedura ta’ verifika għall-finijiet tas-sorveljanza tas-suq
L-Istati Membri għandhom japplikaw il-proċedura stabbilita fl-Anness IX meta jkunu qed jivvalutaw il-konformità tal-klassi tal-effiċjenza enerġetika għat-tisħin tal-ilma, tal-effiċjenza enerġetika tat-tisħin tal-ilma, tal-konsum annwali tal-enerġija u tal-livell ta’ qawwa tal-ħoss tal-ħiters tal-ilma ddikjarati u l-klassi tal-effiċjenza enerġetika u t-telf kostanti tat-tankijiet tal-misħun iddikjarati.
Artikolu 7
Reviżjoni
Il-Kummissjoni għandha tirrevedi dan ir-Regolament fid-dawl tal-progress teknoloġiku sa mhux aktar tard minn ħames snin wara li jkun daħal fis-seħħ. Ir-reviżjoni għandha tivvaluta, b’mod partikulari, kwalunkwe bidla sinifikanti fl-ishma tas-suq tad-diversi tipi ta’ apparat u l-adegwatezza tal-iskeda tat-tagħrif u tat-tikketta tal-pakkett stabbiliti fil-punt 3 tal-Anness III u fil-punt 4 tal-Anness IV.
Artikolu 8
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ Frar 2013.

Labels: 7
3
14
1